Versindaba » Blog Archive Andries Bezuidenhout. O, die tye! O, die sedes! : Versindaba
Andries Bezuidenhout. O, die tye! O, die sedes!
Om een of ander perverse rede is daar min dinge wat my so opgewonde maak soos 'n stowwerige argief. Dis seker maar die akademikus in my. Verlede week het ek en Irma 'n draai gaan gooi by die Nasionale Afrikaanse Letterkundige Museum en Navorsingsentrum (NALN) in Bloemfontein. Irma sê die gebou is pragtig gerestoureer en lyk baie beter as toe sy laas daar was. Ons het vinnig gaan loer in die kluis waarin die Van Schaik-versameling nou ontsluit is. Dis agter 'n swaar ysterdeur, wat 'n tydjie geneem het om oop te sluit. Irma wil later terugkeer om verder na die korrespondensie tussen Stella Blakemore en Jan van Schaik te kyk.
Vandag gaan kyk ek toe na van die geskrifte wat deur die digitale biblioteek vir die Nederlandse lettere gelaai is, spesifiek een van die boeke oor Afrikaanse liedere. Ek kom toe op die volgende juweel af:
"Die oorsaak van die degenerasie van die Afrikaanse opsitgewoonte moet waarskynlik gesoek word in die laksheid van baie ouers. Waar vroeër alleen wedersydse liefde die reg daartoe gegee het en die slaaptyd deur die ouers bepaal werd, is later aan enige jongkêrel dikwels toegelaat om op te sit met die dogter vir enige tyd. Hoe dit ook al mag wees, seker is dit dat die omgang tussen jongmense van verskillende geslag in die 'ou' tyd baie kuiser was as in ons tyd." Gaan kyk gerus hier.
Daar het jy dit nou! Uit die jaar van onse Here 1921 nogal! In Versindaba se maand van die liefde kom alles bymekaar. En dit net omdat iemand die moeite gedoen het om 'n boek uit die argief af te stof en te digitaliseer.
Irma vertel my van die nuwe Isabel Dalhousie-boek van Alexander McCall Smith, waarin een van die karakters nadink oor verval. Blykbaar dink alle mense oor die ouderdom van vyftig dat alles besig is om agteruit te gaan. Dis egter 'n probleem as twintigjariges begin sê: O tempora! o mores! Maar natuurlik gebeur dit nie, sê die karakter in die boek, want kinders leer nie meer Latyn nie.
Tags: Digitale biblioteek vir die Nederlandse lettere, NALN, Nasionale Afrikaanse Letterkundige Museum en Navorsingsentrum